I. IEVADS

ES un Ukrainas dialogs par vīzu režīma liberalizāciju tika sākts 2008. gada oktobrī. Eiropas Komisija 2010. gada novembrī iepazīstināja Ukrainas valdību ar Vīzu režīma liberalizācijas rīcības plānu (VRLRP). VRLRP ir noteikta virkne precīzu kritēriju attiecībā uz četriem tehniski svarīgu jautājumu „blokiem”, lai pieņemtu tiesisko regulējumu, politikas satvaru un iestāžu sistēmu (1. posms) un nodrošinātu tās efektīvu un ilgtspējīgu īstenošanu (2. posms). Tikai pēc kritēriju izpildes Ukrainas valstspiederīgie, kuriem ir biometriskā pase, varēs bez vīzas ieceļot Šengenas zonā īstermiņa uzturēšanās nolūkos.

Komisija 2011. gada septembrī pieņēma pirmo progresa ziņojumu par to, kā Ukraina īstenojusi VRLRP, un sniedza vairākus ieteikumus pirmā (likumdošanas un plānošanas) posma pabeigšanai. Komisija publicēja savu otro progresa ziņojumu 2012. gada 9. februārī un trešo progresa ziņojumu — 2013. gada 15. novembrī. Pēc Komisijas ceturtā ziņojuma pieņemšanas (2014. gada 27. maijs) un tā apstiprināšanas Padomē (2014. gada 23. jūnijs) Ukraina oficiāli sāka rīcības plāna otrā posma īstenošanu, kura ietvaros tika veikts novērtējums par tiesiskā regulējuma un politikas satvara ilgtspējīgu īstenošanu.

Komisija 2015. gada 8. maijā pieņēma piekto progresa ziņojumu par to, kā Ukraina īsteno VRLRP. Ziņojumā bija norādīts, ka Ukrainas varas iestādes VRLRP otrā posma īstenošanā bija panākušas vērā ņemamu progresu. Saskaņā ar VRLRP izklāstīto metodoloģiju Komisija organizēja novērtējumus uz vietas, iesaistot ekspertus no ES dalībvalstīm. Ziņojums tika papildināts ar novērtējumu par ietekmi, kāda gaidāmajai vīzu režīma liberalizācijai Ukrainas pilsoņiem, kuri ceļo uz ES, varētu būt uz migrāciju un drošību.

Sestais ziņojums ir otrais progresa ziņojums par to, kā Ukraina īstenojusi VRLRP otro posmu. Tajā aplūkots, cik efektīvi un ilgtspējīgi Ukrainas varas iestādes ir īstenojušas otrā posma kritērijus saskaņā ar Komisijas piektajā ziņojumā sniegtajiem ieteikumiem. Šajā ziņojumā nav sīkāk aplūkoti tie kritēriji, kas jau iepriekšējā ziņojumā tika uzskatīti par sasniegtiem, jo uzraudzības gaitā ir apstiprinājies, ka tie joprojām tiek izpildīti. kritēriji ir: tiesu iestāžu sadarbība krimināllietās, nosacījumi un procedūras attiecībā uz ceļošanas dokumentu un personu apliecinošu dokumentu izsniegšanu.

Faktiskās informācijas un novērtējuma pamatā ir ES novērtēšanas misiju konstatējumi. Tās apmeklēja Ukrainu laikposmā no 2015. gada 31. augusta līdz 2015. gada 2. oktobrim, pievēršoties visiem četriem VRLRP blokiem, un tajās piedalījās eksperti no ES dalībvalstīm, Komisijas amatpersonas un ES delegācijas Ukrainā pārstāvji. Papildu informācija tika iegūta turpmākās sanāksmēs, kurās piedalījās Komisijas, EĀDD un Ukrainas varas iestāžu pārstāvji, no iepriekšminēto struktūru sagatavotajiem ziņojumiem, kā arī no Ukrainas 2015. gada 17. augustā un 22. novembrī iesniegtajiem progresa ziņojumiem.

Ziņojumam ir pievienots Komisijas dienestu darba dokuments, kurā sīkāk aplūkotas ziņojumā minētās norises. Kā noteikts VRLRP, dienestu darba dokumenta pielikumā Komisija, pamatojoties uz attiecīgo ES aģentūru un ieinteresēto pušu sniegtajā, ziņām, sniedz atjauninātu analīzi un uz statistikas datiem balstītu informāciju par ietekmi, kāda gaidāmajai vīzu režīma liberalizācijai Ukrainas pilsoņiem, kuri ceļo uz ES, varētu būt uz migrāciju un drošību. Ietekmes novērtējumā sniegts ieskats par paredzamajām galvenajām tendencēm migrācijas un drošības jomā. Tas parāda, ka migrantiem no Ukrainas Eiropas Savienība joprojām ir pievilcīgs galamērķis un ka ir jāpārrauga iespējamās ar migrāciju un drošību saistītās problēmas.

2. PASĀKUMU NOVĒRTĒJUMS SASKAŅĀ AR PĀRĒJIEM VĪZU REŽĪMA LIBERALIZĀCIJAS RĪCĪBAS PLĀNA KRITĒRIJIEM

2.1. Pirmais bloks: Dokumentu, tostarp biometrisko datu, drošība